ВЗАИМОДЕЙСТВИЕ МЕЖДУ ДЕТСКА ГРАДИНА И СЕМЕЙСТВОТО
1. Общо представяне
Взаимодействието със семейството извежда на преден план процеса на педагогическо образование на родителите като основна съдържателна и технологична рамка за оптимизация на житейско-възпитателните им ориентации и позитивно  личностно формиране на детето от предучилищна възраст.

Развитието на детето от предучилищна възраст се осъществява под влиянието на множество фактори от социално-педагогическата система, сред които основните роли принадлежат на семейството и детската градина.

Детската градина създава естествени условия за живот, възпитание и образование на детето сред връстници и осигурява адаптацията му в среда, различна от семейната. Тя е основният фактор за реализацията на стандартите в предучилищното възпитание и подготовка, защото в нея се осъществява планиран и целенасочен педагогически процес от професионално подготвени учители.

Детската градина координира влиянието на факторите от социално-педагогическата система и е инициативният субект във взаимодействието със семейството.
Семейството заема значимо място в обществената система за възпитание, защото е посредник между детето и външния свят и е основният еталон, чрез който то усвоява социални норми, ценности и модели на поведение. Ролята на семейството като социализираща среда и възпитателен феномен се извежда в концепцията на Европейската образователна политика за усвояване от съвременното поколение на редица ключови компетенции, първоизточник на които е семейната среда.

Семейното възпитание се отличава с неравномерност и стихийност, компенсиращи се от емоционалния микроклимат на общуване, съпричастност, интимност и споделяне, който няма еквивалент в общественото възпитание.

В предучилищна възраст родителите са най-влиятелните възпитатели на децата си, което е основна предпоставка за повишаване на тяхната педагогическа култура и провокиране на инициативност във взаимодействието на семейството с детската градина.
2. Цели
2.1. Разширяване  на компетенциите на родителите за спецификата и възможностите на семейното възпитание, и приоритетите му в предучилищна възраст.
2.2. Придобиване от родителите на познания за детското развитие, потребностите и мотивите, движещи поведението на детето и причините, предизвикващи конфликти във взаимоотношенията „родители – деца“.
2.3. Усвояване на умения за проучване и анализ на особеностите и проявите в поведението на децата.
2.4. Усвояване на умения за самоанализ и самооценка на житейските цели и приоритети, възпитателните ориентации и модела на родителско поведение (възпитателния стил).
2.5. Усвояване на умения за позитивна комуникация, адекватна реактивност към поведението на детето и ефективно възпитателно влияние чрез приложението на форми, методи и средства за разрешаването на проблеми и парадокси във възпитателния процес. 
2.6. Систематизиране на представите за стратегията на взаимодействие „детска градина – семейство“ и формите за сътрудничество между учители и родители.
Реализацията на целите и очакваните резултати в програмата, изисква прилагането на следните концептуални постановки за оптимизация на взаимодействието „детска градина – семейство”:  
· детската градина е отворена система за взаимодействие и социални контакти със семейството, и подпомага, а не ръководи процеса на семейно възпитание;

· доверието във взаимоотношенията, обмяната на информация между учители и родители е най-важната предпоставка за ефективно сътрудничество;

· запознаването на родителите с работата на педагозите съдейства за придобиването на адекватна представа за отговорността на учителската професия;

· детската градина осъществява компетентно сътрудничество с родителите, защото те са способни да усвояват познания и умения за ефективно възпитателно влияние върху децата;

·  формите за сътрудничество със семействата изискват влагане на ново съдържание и интерактивни технологии за реализацията  му.
3. СЪДЪРЖАНИЕ
	 Възрастова група
	Родителят трябва да има представи за: 
	Родителят трябва да  усвои: 
	На родителя трябва да се даде възможност: 
	Дискусионна област

/Ключови акценти и понятия/

	 Първа възрастова група 


	Родителят има представа за основните  особености и характеристики на развитието в ранна предучилищна възраст.  

Родителят има общи представи за  образователното съдържание за първа възрастова група.


	Тема 1. Развитие на детето в периода от 3 до 4 години и адаптация към детската градина

1.1. Познания за развитието на 3–4 годишните  деца и процеса на адаптацията им към детската градина.

1.2. Познания за образователното съдържание за първа възрастова група.

	● да усвоява познания за възрастовата динамика и тенденциите в развитието на 3-4 годишните деца;

● да се запознава с предпоставки и изисквания за позитивно развитие на детето в семейна среда;

● да се запознава с тематичното съдържание по отделните образователни направления за първа възрастова група;

● да се запознава със специфичните проблеми и изисквания за адаптация на децата към условията на живот и дейности в детската градина.
	● Двигателно развитие и дееспособност в периода от 3 до 4 години: функционално съзряване на организма (ръст, пропорции на тялото, развитие на костната система и физическата сила, развитие на главния мозък); двигателно развитие (груба и фина моторика, двигателни умения и навици, физическа дееспособност); роля на семейството за физическото развитие на детето.

● Познавателно развитие в периода от 3 до 4 години: характеристика на психическите процеси усещане, възприятие, представа, внимание, памет, мислене, въображение; овладяване на езика и развитие на речта; роля на семейството за познавателното развитие на детето.

● Социално и емоционално развитие в периода от 3 до 4 години: възприемане на социални еталони и модели на поведение; емоции и общуване с възрастни, и връстници; емоции, игра и социално развитие; формиране на самосъзнанието и полово-ролево самоопределяне; емоции, конфликти и агресивни прояви; усвояване на социални умения и формиране на характера; роля на семейството за социалното и емоционалното развитие на детето.

● Специфика и проблематика на адаптацията към детската градина и роля на семейството.

● Стандарти и очаквани резултати в образователното съдържание за развитието на 3-4 годишните деца.

	
	Родителят има представа за основните потребности и права на детето


	Тема 2. Потребности и права на детето

2.1. Познания за потребностите и правата на децата
	● да възприема и осъзнава основните потребности на децата;

●  да се запознае с Конвенцията на ООН за правата на детето;

●  да разбира, че потребностите и правата на детето трябва да се уважават толкова, колкото и тези на възрастните.
	● Думата „дете” - значение, основни потребности на децата /физически потребности, добра семейна среда, стимулиране към усвояване на нов опит, потребност от инициатива и отговорност, потребност от похвала и признание/, допълнителни потребности на децата, деца със специални потребности.

● Права на детето  - Ковенция на ООН.

● Роля на семейството за удовлетворяване на потребностите и спазване правата на децата – обезпечаване на съществуването, закрила от вредни въздействия, насилие и експлоатация, зачитане на мнението на децата, осигуряване на подкрепяща среда за позитивно развитие.

	
	Родителят има представа за възможностите на семейството като социализиращ и възпитателен фактор
	Тема 3. Семейство

3.1. Познания за понятието „семейство” и специфичните му разновидности и форми на проява. 

3.2. Представи за функциите на семейството и влиянието им върху развитието на децата.
	● да разбира, че понятието „семейство“ би могло да означава различни неща дори за хора, числящи се към една и съща култура;

● да придобива познания за основните функции на семейството;

● да разбира причините, поради които децата често пресъздават „семейство“ в своите игри и в трудни ситуации, когато са загубили семейството си.
	● Думата „семейство” – брой на членовете, принадлежност на роднините към семейството, непълно семейство (развод, смърт), хронологично непълно семейство (миграция поради икономически причини, емиграция), деца без родители, съвременното нуклеарно семейство (изолация от разширеното семейство), деца със специфични образователни потребности.  

● Основни функции на семейството и влиянието им върху децата – стопанско-икономическа (организация на живота и бита, семеен бюджет и потребление, заетост на семейните членове), репродуктивна (продължаване на рода), регенеративна (възраждане на статуса – наследяване на фамилията, имуществото, социалното положение, семейните традиции и ценности), рекреативна (възстановяване на силите), психотерапевтична (стабилност на брака в зависимост от емоционалните отношения), социализираща (въвеждане на детето в системата от социални отношения), възпитателна.  

	
	Родителят има представа за желаните личностни качества на детето си и се стреми да ги формира. 

Родителят проявява доверие към педагозите и споделя информация за детето си.
	Тема 4. Житейски ценностни ориентации и проекти за развитието на детето

4.1. Познания за собствените ценностни ориентации и съответствието им с тези на детето.

4.2. Познания за актуални и съответстващи на обществения възпитателен идеал личностни качества.  
	● да се опитва да формулира своите житейски ценностни ориентации и приоритети, и да ги сравнява с тези на детето си.

● да съставя проекти от личностни качества за развитието на детето си.

● да сравнява своите проекти с тези на детето и да ги анализира по посока на компромис в тяхното съответствие.
	● Житейски ценностни ориентации на родителя: ценности-цели  в личния живот, професионалната реализация и абстрактни ценности; ценности-средства в общуването и приемането на другите, в проявите, и в самоусъвършенстването

● Сравнение и анализ на съответствието между собствените житейски ценностни ориентации и тези на детето.

● Идеален (желани качества) и реален (изградени качества) проекти за развитието на детето – съответствие между проектите като конкретни качества и групи от качества.

● Сравнение и анализ на съответствието между собствените проекти и тези на детето.

	Втора  възрастова група 

 
	Родителят има представа за основните  особености и характеристики на развитието във възрастта 4–5 години.   

Родителят има общи представи за образователното съдържание за втора възрастова група.


	Тема 1. Развитие на детето в периода от 4 до 5 години

1.1. Познания за развитието на 4–5 годишните  деца и процеса на самоутвърждаване в групата от връстници.

1.2 Познания за образователното съдържание за втора възрастова група.

	 ● да усвоява познания за възрастовата динамика и тенденциите в развитието на 4-5 годишните деца;

● да се запознава с предпоставки и изисквания за позитивно развитие на детето в семейна среда;

● да се запознава с тематичното съдържание по отделните образователни направления за втора възрастова група;

● да се запознава със специфичните проблеми при самоутвърждаването на детето в групата от връстници.
	  ● Двигателно развитие и дееспособност в периода от 4 до 5 години: развитие на организма (ръст, пропорции на тялото, костна система и физическа сила, развитие на главния мозък); двигателно развитие (груба и фина моторика, двигателни умения и навици, физическа дееспособност); роля на семейството за физическото развитие на детето.

● Познавателно развитие в периода от 4 до 5 години: характеристика на психическите процеси усещане, възприятие, представа, внимание, памет, мислене, въображение; овладяване на езика и развитие на речта; роля на семейството за познавателното развитие на детето.

● Социално и емоционално развитие в периода от 4 до 5 години: отношение към приети социални еталони и модели на поведение; емоции и общуване с възрастни и връстници; емоции, игра и социално развитие; развитие на самосъзнанието; емоции, конфликти и агресивни прояви; усвояване на социални умения и формиране на характера; роля на семейството за социалното и емоционалното развитие на детето.

● Специфика и проблематика на общуването, и самоутвърждаването в групата от връстници.

● Стандарти и очаквани резултати в образователното съдържание за развитието на 4-5 годишните деца.

	
	Родителят  има представа за ролята на играта в развитието на детето от предучилищна възраст.


	Тема 2. Детската игра
 2.1. Познания за значението на играта в развитието на децата и мотивацията им за игра. 

2.2 Познания за видовете игри в предучилищна възраст.

 
	●  да разсъждава върху всички възможни причини,  които стимулират децата  към игра;

● да се запознава с видовете детски игри и разликата между тях; 

● да възприема играта на детето като основна дейност и форма за социално научаване и развитие;

● да иска да играе и да инициира съвместни игри с детето си. 
	● Понятието “игра” и процесът на играене: причини за играта на децата и играта на възрастните; „игрите” на възрастните в спорта и в сферата на социалните отношения; особености на детската игра; мотивация на децата за обединяване в игрови общности; видове игри в предучилищна възраст и ролята на възрастния; играта като средство за възпитание и развитие на моториката, емоциите и овладяване от детето на игрова и социална култура; игра, „работа” и учене. 



	
	Родителят има представа за спецификата и възможностите на семейното възпитание.


	Тема 3. Особености на семейното възпитание

3.1. Представи за спецификата и възможностите на семейното възпитание.

3.2. Познания за предимствата и недостатъците на семейното и общественото възпитание.

	● да извежда и формулира понятия, изразяващи спецификата и характеристиките на семейното възпитание;

● да усвоява умения за самоанализ и самооценка на житейските си цели и възпитателни ориентации, проекта за развитие на детето, отношенията с детето и методите на възпитание.

● да усвоява познания за приоритетите на общественото възпитание и да ги съотнася към своите собствени възпитателни приоритети.   
	● Особености на възпитателното влияние на семейството: специфична целенасоченост (в центъра на възпитанието е личността на собственото дете, а не групата от деца, разминаване и съвпадение на семейния и обществения възпитателни идеали); подражание и идентификация с родителите (личностните характеристики на родителите са предмет на наблюдение, изучаване и усвояване от децата); продължителност на семейното възпитателно влияние през целия живот на човека, в сравнение с общественото възпитание; двустранна зависимост и обвързаност между родители и деца (обратно влияние на децата върху родителите); емоционално-интуитивен възпитателен подход на родителите, в сравнение с педагозите; представа и оценка на другите хора за родителя като възпитател; относителна самостоятелност и независимост на семейното от общественото възпитание; специфична резултативност на семейното възпитание.



	
	Родителят споделя с педагозите информация за детето си.

Родителят се стреми към сътрудничество и предлага теми за съвместно обсъждане с учители и специалисти.  


	Тема 4. Сътрудничество между учители и родители
4.1. Познания за разнообразни форми за сътрудничество между родители и учители.

4.2. Представи за ролята на семейството в иницииране на форми за сътрудничество и тематика за педагогическо образование на родителите.
	● да разширява и систематизира представите си за стратегията на взаимодействието „детска градина – семейство“ и формите за сътрудничество между учители и родители;

● да придобива познания за неформални стратегии и нетрадиционни форми за сътрудничество между детската градина и семейството;

● да усвоява умения за формулиране на проблеми, анализ на възможностите и перспективите за разрешаването им, търсене и откриване на адекватни решения за преодоляването им.
	● Специфични позиции на семейството и детската градина в процеса на взаимодействие. 
● Проблеми в сътрудничеството между учители и родители.

● Формални стратегии и традиционни форми за сътрудничество.
● Оптимизация на взаимодействието „детска градина – семейство“ - неформални стратегии и нетрадиционни форми за сътрудничество.

	Трета възрастова група 


	 Родителят има представа за основните  особености и характеристики на развитието във възрастта 5–6 години.   

Родителят има общи представи за образователното съдържание за подготвителна група (5–6 годишни деца).
	Тема 1. Развитие на детето в периода от 5 до 6 години.

1.1. Познания за развитието на 5–6 годишните  деца и процеса на формиране на самооценката им.

1.2 Познания за образователното съдържание за подготвителна група (5–6 годишни деца).

	● да усвоява познания за възрастовата динамика и тенденциите в развитието на 5-6 годишните деца;

● да се запознава с възможностите на семейната среда за позитивно развитие на детето в тази възраст;

● да се запознава с тематичното съдържание по отделните образователни направления за подготвителна група (5–6 годишни деца);

● да придобива представа за влиянието на оценката си върху самооценката на детето.
	 ● Двигателно развитие и дееспособност в периода от 5 до 6 години: развитие на организма (ръст, пропорции на тялото, костна система и физическа сила, развитие на главния мозък); двигателно развитие (груба и фина моторика, двигателни умения и навици, физическа дееспособност); роля на семейството за физическото развитие на детето.

● Познавателно развитие в периода от 5 до 6 години: характеристика на психическите процеси усещане, възприятие, представа, внимание, памет, мислене, въображение; овладяване на езика и развитие на речта; роля на семейството за познавателното развитие на детето.

● Социално и емоционално развитие в периода от 5 до 6 години: равнище на спазване на социални норми и модели на поведение; емоции, игра и социално научаване; развитие на самосъзнанието и предпоставки за поява на обективна самооценка; усвояване на социални умения, общуване и семейна солидарност; роля на семейството за социалното и емоционалното развитие на детето.

● Специфика и проблематика при оценяване постиженията на детето и формирането на самооценката.

● Стандарти и очаквани резултати в образователното съдържание за развитието на 5 -6 годишните деца.

	
	Родителят има представа за същността, целта и основните задачи на семейното възпитание в предучилищна възраст. 


	Тема 2. Същност, цел и основни задачи на семейното възпитание в предучилищна възраст.
2.1. Познания за същността и параметрите на целта на семейното възпитание. 

2.2. Познания за приоритетите на семейното възпитание в развитието на детето от предучилищна възраст.
	● да извежда и формулира собствени определения за същността, целта и основните задачи на семейното възпитание в предучилищна възраст;

● да посочва и описва конкретни акценти в реализацията на задачите на семейното възпитание в предучилищна възраст, свързани с ролята на семейството за познавателното, социално-емоционалното и физическото развитие. 


	● Същност (като процес на взаимоотношенията „родители – деца“) и цел (като резултат от развитието на детето) на семейното възпитание.

●  Основни нагласи и установки на родителите към процеса и технологията на семейното възпитание.

● Основни задачи на семейното възпитание в предучилищна възраст.

● Акценти в реализация на задачите и развитието на детето.

 

	
	Родителят има представа за проблемите в семейното възпитание и неефективните възпитателни методи.   


	Тема 3. Парадоксите на възпитанието и неефективните възпитателни методи.

3.1. Умения за анализ на проблеми и парадокси във възпитателния процес.

3.2. Познания за неефективни методи за възпитателно влияние.
	● да се запознава с потребностите и мотивите, движещи поведението на детето и причините, предизвикващи конфликти във взаимоотношенията „родители – деца“;

● да се запознава и анализира значими проблеми и парадокси в семейното възпитание; 

● да анализира неефективни методи и средства за семейно възпитание и да споделя своя личен опит.


	● Парадокси на възпитанието, водещи до неразбирателство между възрастни и деца – „инфантилна амнезия”. 

● Погрешни самовнушения и модели на поведение на родители и учители.
 ● Мотиви и послания на детското поведение при непослушание – потребност от внимание, стремеж към налагане, отмъстителност, симулирана неспособност.
● Неефективни възпитателни методи и средства – заплахи, похвали, подкупи, обещания, сарказъм, критика, грубост.  


	
	Родителят умее да анализира конкретни възпитателни ситуации и предлага начини за разрешаването им.

Родителят инициира сътрудничество с педагозите по посока на актуални теми от детското развитие и взаимоотношенията „родители – деца”.
	Тема 4. Общуване и ефективни възпитателни средства.

4.1. Познания за методи и средства за адекватно възпитателно влияние.
4.2. Умения за ефективна вербална и не вербална комуникация с детето. 


	● да усвоява умения за общуване и адекватна реактивност към конкретни негативни прояви в поведението на децата;

● да се запознава и анализира   ефективни форми, методи и средства за  възпитание на детето;


	● Основи на ефективната вербална и невербална комуникация във всекидневното общуване, при непослушание на децата и в извънредни ситуации – усмивка, докосване, прегръдка, контакт «очи в очи», честота и израз на погледа, жестове и мимики, интонация, ясно формулирани изисквани, напомняне, откровеност, оказване на внимание. 

●  Позитивни еталони в модела на родителско поведение, методи и средства за ефективно възпитателно влияние.

● Ефективни форми за семейна ангажираност (семеен съвет) и качества, които формират – усещане за способност, чувство за значимост и принадлежност към семейството, усвояване на права и задължения, спазване на правила, уважение към другите и възприемане на чужди мнения, потребност от споделяне на идеи и решения, проектиране на дейност и постижения.  

	Четвърта   възрастова група 


	 Родителят има представа за основните  особености и характеристики на развитието във възрастта 6–7 години.   

Родителят има общи представи за  образователното съдържание за подготвителна група (6–7 годишни деца).


	 Тема 1. Развитие на детето в периода от 6 до 7 години.

1.1. Познания за развитието на 6–7 годишните  деца и процеса на формиране на самооценката им.

1.2 Познания за образователното съдържание за подготвителна група (6–7 годишни деца).

	● да усвоява познания за възрастовата динамика и тенденциите в развитието на 6-7 годишните деца;

● да се запознава с възможностите на семейната среда за позитивно развитие на детето в тази възраст;

● да се запознава с тематичното съдържание по отделните образователни направления за подготвителна група (6–7 годишни деца);

● да анализира проявите в развитието на детето си от гледна точка на предстоящото му постъпване в училище
	 ● Двигателно развитие и дееспособност в периода от 6 до 7 години: развитие на организма (ръст, пропорции на тялото, костна система, физическа сила, развитие на главния мозък); двигателно развитие (груба и фина моторика, двигателни умения и навици, физическа дееспособност); роля на семейството за физическото развитие на детето.

● Познавателно развитие в периода от 6 до 7 години: характеристика на психическите процеси усещане, възприятие, представа, внимание, памет, мислене, въображение; овладяване на езика и развитие на речта; роля на семейството за познавателното развитие на детето.

● Социално и емоционално развитие в периода от 6 до 7 години: демонстрирани социални норми и модели на поведение; игра и социално научаване; развитие на самосъзнанието чрез сравняване с другите, самооценка на собствените постижения (неуспехи) и избор на решение; общуване, семейна солидарност и социална ангажираност; роля на семейството за социалното и емоционалното развитие на детето.

● Специфика и проблематика в общуването с детето по посока на новата социална роля „ученик”.

● Стандарти и очаквани резултати в образователното съдържание за развитието на 6 -7 годишните деца.

	
	Родителят има конкретни представи за провокираните от  средствата за масова комуникация позитивни и негативни модели на поведение.   


	Тема 2. Децата и средствата за масова комуникация. 

2.1. Познания за влиянието на виртуалните модели на поведение върху детската психика. 

2.2. Умения за организация на живота на детето и семейството в контекста на „разумен компромис” в общуването с  електронните медии.
	● да се запознава с позитивните негативните проекции на средствата за масова комуникация върху детското светоусещане и поведение. 

● да анализира различни телевизионни предавания и компютърни игри от гледна точка на влиянието им в периода на предучилищна възраст и своето собствено отношение към тях.

● да формулира ефективни решения за организация на живота на семейството с цел туширане на негативните акценти във влиянието на електронните медии.
	● Причини за влиянието на електронните медии - привлекателност на организацията на предаванията (динамика на действието, бърза смяна на ситуациите, въздействаща музика, нестандартна комуникация и ярки цветове) и на съдържанието на програмите (атрактивност на облеклото, борба между героите, стремеж към победа).

● Причини за влиянието на електронните медии - привлекателност на виртуални модели на поведение и специфика в усвояването им от децата – конфликтни и агресивни модели, модели на адекватно общуване и позитивни семейни отношения, «чалга» модели на поведение.

● Последствия от „атаката” на електронните медии върху децата от предучилищна възраст - влияние на визуалната информация върху емоциите, желание за подражание и идентификация с действията и поведението на героите, възприемане на насилието като „актуален елемент” от взаимоотношенията между хората.

● Отношение на семейството към позитивните (образователни) и негативните (антивъзпитателни) модели от средствата за масова комуникация.



	
	Родителят има представа относно методите за превенцията и контрол на агресивните прояви на децата. 


	Тема 3. Специфика и превенция на агресията в предучилищна възраст

3.1. Познания за спецификата на феномена „агресия” в предучилищна възраст. 

3.2. Умения за превенция на агресивните прояви.
	● да се запознава с агресивните прояви в детската градина, мотивите на децата и факторите, които ги провокират;

● да се запознава и анализира   ефективни форми, методи и средства за  превенция и контрол на агресивните прояви.


	● Понятието „агресия” - определение,  фактори, провокиращи агресивно поведение, видове агресия и специфика на агресивните прояви в предучилищна възраст.

● Причини за агресивните прояви - внушения и модели на родителско поведение, конфликтите «родители – деца» и вътрешните позиции на детето.

● Причини за агресивните прояви - темперамент, житейски приоритети на родители и деца (комфорт, контрол, сервилност, значимост). 

● Превенция и контрол на агресивните прояви - контрол върху отказите, капризите и негативните чувства на детето, адекватна реактивност към неприличните думи, параметри на дисциплината, възпитание на характера, методи и стъпки за възпитаване на социално приемливо поведение.

	
	Родителят мотивира детето си към ученето като отговорна и  обществено значима дейност. 

Родителят инициира сътрудничество с педагозите по посока на актуални теми от детското развитие и взаимоотношенията „родители – деца”.
	Тема 4. Готовност и подготовка за училище

4.1. Познания за спецификата на подготовката за училище в подготвителната група и семейството

4.2. Познания за мотивацията на децата от подготвителната група за учене


	● да се запознава с приоритетите на подготовката за училище в подготвителната група и семейството.

● да усвоява умения за оценка на подготвеността на детето си за училище и мотивацията му за учене.

● да съдейства на педагозите в подготовката на детето за училищно обучение. 


	● Видове готовност и подготовка за училищно обучение - общо психологическа, специална, личностна.

● Специфика на подготовката за училище в образователните направления и диагностиката на постиженията на детето от подготвителната група .

 ● Специфика на подготовката за училище в семейството – акценти в двигателното, познавателното и социалното развитие на детето.

● Видове мотивация при децата от подготвителната група за възприемане на новата социална роля „ученик” - широко социална (част от живота на всеки човек), учебно познавателна (овладяване на система от знания и умения), отрицателна (избягване на неприятности), престижна (себедоказване и самоутвърждаване).

● Адаптация на детето към живота в училище и процеса на училищно обучение.


4 . Насоки за педагогическо образование на родителите
Прилагането на Програмата за взаимодействие между детската градина и семейството се реализира чрез процеса на педагогическо образование на родителите.

· Педагогическото образование означава обучение на родителите в ефективни методи и средства за възпитателно влияние чрез провокиране и оптимизация на техните житейско-възпитателни ориентации.

· Родителите не са професионални педагози, но чрез процеса на педагогическо образование са способни  да усвояват позитивни модели на родителско поведение, да осмислят и осъзнават конкретните възпитателни ситуации и начините за разрешаване им, и да изградят достойнство, комфорт и увереност в себе си като възпитатели.

· Родителите са клиенти на детското заведение и сътрудничеството с тях се реализира в зависимост от условията на региона и населеното място, социалния статус на семействата и спецификата в организацията на образователния процес.

· Образователното съдържание в програмата  се реализира чрез теми за родители с деца от различните възрастови  групи. Всяка тема предполага усвояване на конкретни представи, умения и отношения от родителите и очаквани резултати на равнище програма. Друг структурен акцент в темите е организацията на образователната среда, целяща създаването на възможности за изпробване и изразяване на нагласи и мнения при реализацията на съвместните дейности. Основите на образователното съдържание са представени чрез ключови акценти и понятия за провокиране на житейско-възпитателните ориентации на родителите към групови дискусии.
· Темите са глобални ориентири за оптимизация на възпитателните ориентации на родителите и могат да се реализират в предложения ред, в разменена последователност, в комбинация и като замяна с нови теми, в зависимост от предпочитанията на ръководството на детското заведение, учителите и родителите. При необходимост, темите или част от темите могат да се водят от специалисти в различни области на познанието. От предварителната преценка на водещия и времетраенето на всяко занимание се определят възможностите за цялостна или частична интерпретация на образователното съдържание по темата.
· Педагогическото образование на родителите се осъществява под формата на социално-педагогически тренинг, предполагащ интерактивна технология на обучение. Основен интерактивен метод за работа е дискусията, насочена към провокиране и обогатяване на възпитателните компетенции на родителите чрез поставяне на проблеми за съвместно обсъждане. Груповата работа има за задача и сближаване на участниците, и продължение на отношенията в друга обстановка и ситуации. Очакван резултат от процеса на обучение е „пренасянето” на усвоените педагогически познания и умения от родителите към техните деца.
· Основен критерий за съставянето на групите е възрастта на децата, но групи могат да се организират и при наличието на сходни проблеми в развитието на децата, независимо от тяхната възраст, в зависимост от предпочитани теми за обсъждане, образованието на родителите, структурата и социалния статус на семействата, етнокултурните специфики, условията на живот, образователните постижения на децата.
· Активното участие на родителите се предпоставя чрез изпълнението на индивидуални и съвместни дейности като упражнения по темите, в които те имат възможност за анализ на ситуации, обсъждане на казуси, делови игри, обмяна на мнения, предлагане и обсъждане на идеи, избор на съвместни решения. Препоръчителна е промяната на участниците в групите при всяко ново упражнение.
· Реализацията на темите предполага различни варианти на работа: 

· като самостоятелна програма извън родителските срещи и другите форми на сътрудничество със семейството с  условни названия „Компас за родители” или „Училище за родители”, в която могат да участват родителя, семейната двойка, родителя или родителите и детето;
· като част от родителските срещи, чрез включване на избрани дейности и упражнения;
· като индивидуални консултации с родителя, двамата родители, семейството и детето;
· като задачи за „домашна работа” на родителя и семейството на част от упражненията.

· Ключовите акценти и понятия в темите са отправна точка за разработване и приложение на обучителен пакет за родители, съдържащ  образователни материали с дейности и упражнения, въпроси за дискусия, подкрепяща информация, въпросници за самооценка на придобитите компетенции и мултимедийни продукти.

· Образователните материали  дават възможност както за педагогическо образование на родителите, така и за проучване на техните възпитателни ориентации по предложените упражнения по темите;

· По този начин водещият придобива представа за конкретните възпитателни ориентации, позиции и педагогически практики на родителите и възможността за „конструиране” на групите и образователното съдържание в следващите занимания. 

